**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení v znení zákona č. 399/2015 Z. z. Ministerstvo kultúry Slovenskej republiky predkladá návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (tlač 222).

Ministerstvo kultúry Slovenskej republiky k predloženému poslaneckému návrhu zákona,  ktorým sa mení a dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (ďalej len ,,zákon o štátnych sviatkoch“), aby sa stal pamätným dňom ,,24. jún – Deň pamiatky obetí komunistického režimu“ a aby sa ,,5. júl - Deň zahraničných Slovákov“ premenoval a zosúladil s platnou terminológiou uvádza:

**V š e o b e c n e**

Je nepopierateľné, že Silvester Krčméry  bol  obeťou procesov v 50. a začiatku 60. rokov minulého storočia. Toto obdobie bolo poznačené perzekúciami takmer všetkých vrstiev spoločnosti a vykonštruovanými súdnymi procesmi. Podľa Ústavu pamäti národa na Slovensku bolo v tom čase protiprávne odsúdených viac ako 71 000 ľudí na súhrnne viac ako 85 000 rokov väzenia. V celom Československu bolo popravených za tzv. protištátne činy 250 ľudí, do 500 ľudí zahynulo na hraniciach pri úteku, do 600 ľudí zavraždili vyšetrovatelia Štátnej bezpečnosti pri výsluchoch, 8 000 väzňov režimu zahynulo v baniach, vo väzniciach a lágroch. 400 tisíc ľudí ušlo alebo bolo vyhnaných z republiky. Mnohé obete režimu boli bez súdu väznené v pracovných táboroch, v pomocných technických práporoch (PTP), im a ich rodinným príslušníkom bol znemožnený prístup ku vzdelaniu i spoločenskému uplatneniu. Z uvedených faktov vyplýva, že Silvester Krčméry bol iba jednou z tisícov obetí perzekúcií. Tým nechceme znevažovať  pohnutosť jeho života a utrpenie, ktoré musel zažiť.

Zastávame názor, že každá zmena v oficiálnom kalendári Slovenskej republiky by mala byť vyústením celospoločenskej zhody a politickej vôle dosiahnuť všeobecnú dohodu vyplývajúcu z objektívneho historického posúdenia a jednoznačného vnímania udalostí a osobností.

Upozorňujeme že podľa zákona o štátnych sviatkoch máme v oficiálnom kalendári Slovenskej republiky zaradené dva pamätné dni, ktoré vo všeobecnom kontexte súvisia s predloženým návrhom:

,,25. marec - Deň zápasu za ľudské práva,

13. apríl - Deň nespravodlivo stíhaných“.

Práve ,,13. apríl – Deň nespravodlivo stíhaných“ je širšie chápaný a zahŕňa všetkých, ktorí zakúsili bezprávie. Nejde pri tom len o historickú udalosť, ktorou sa ustanovil tento dátum (Tajná akcia ŠtB s názvom „Akcia K“ sa uskutočnila v noci z 13. na 14. apríla 1950. Príslušníci národnej bezpečnosti, ľudových milícii, ŠtB a aj za asistencie armády vnikli do mužských kláštorov v celom Československu a konkrétne na Slovensku internovali 881 rehoľníkov z 11 reholí). Vo všeobecnom a širokom ponímaní tento pamätný deň subsumuje všetky obete bývalého režimu bez ohľadu na konfesiu a politickú príslušnosť.

Vyslovujeme názor, že ako prejav úcty obetiam komunistického režimu, nie je potrebné do oficiálneho kalendára Slovenskej republiky podľa zákona o štátnych sviatkoch zaviesť nový pamätný deň, ale doplniť už existujúci 13. apríl, aby sa stal:

,,13. apríl – Deň nespravodlivo stíhaných a obetí komunistického režimu“.

K návrhu dať do súladu s inými právnymi predpismi súčasný názov pamätného dňa ,,Deň zahraničných Slovákov“ a premenovať ho na ,,Deň Slovákov žijúcich v zahraničí“ nemáme pripomienku.

 **S t a n o v i s k o**

Ministerstvo kultúry Slovenskej republiky zaujíma k predloženému poslaneckému návrhu nasledovné stanovisko:

K predloženému návrhu predkladateľ uplatňuje nasledovné pripomienky:

1. V čl. I odporúčame navrhovaný novelizačný bod 1 upraviť na znenie:

,,1. V § 3 písmeno b) znie:

,,b) 13. apríl - Deň nespravodlivo stíhaných a obetí komunistického režimu,“.“.

1. V čl. I bod 2 odporúčame slová ,,písm. h)“ nahradiť slovami ,,písm. g)“.

**Pripomienkové konanie**

Poslanecký návrh bol predmetom medzirezortného pripomienkového konania v dňoch od 13.10.2020 do 21.10 2020. Zásadnú pripomienku si uplatnil Klub 500 a obyčajnú pripomienku si uplatnilo Ministerstvo hospodárstva Slovenskej republiky.

Ministerstvo hospodárstva Slovenskej republiky vo svojej obyčajnej pripomienke odporúča predkladateľovi riadne vyplniť doložku vybraných vplyvov podľa obsahových položiek uvedených v časti II. Jednotnej metodiky na posudzovanie vybraných vplyvov.

Zásadná pripomienka, ktorú si uplatnil Klub 500 ide nad rámec poslaneckého návrhu zákona, preto ju navrhujeme neakceptovať.

**Z á v e r**

Ministerstvo kultúry Slovenskej republiky po zohľadnení vyššie uvedených pripomienok odporúča vláde Slovenskej republiky vysloviť  **s ú h l a s** s  návrhom skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (tlač 222).